Návrh

Zákon

z ...................... 2002,

ktorým sa mení a dopĺňa zákon č.140/1961 Zb. Trestný zákon
v znení neskorších predpisov

	Národná rada Slovenskej republiky sa uzniesla na tomto zákone:

Čl. I

Zákon č.140/1961 Zb. Trestný zákon v znení zákona č. 120/1962 Zb., zákona č. 53/1963 Zb., zákona č. 184/1964 Zb., zákona č. 56/1965 Zb., zákona č. 81/1966 Zb., zákona č. 148/1969 Zb., zákona č. 45/1973 Zb., zákona č. 43/1980 Zb., zákonného opatrenia č. 10/1989 Zb., zákona č. 159/1989 Zb., zákona č. 47/1990 Zb.,  zákona č. 84/1990 Zb., zákona č. 175/1990 Zb., zákona č. 457/1990 Zb., zákona č. 545/1990 Zb., zákona č. 490/1991 Zb.,  zákona č. 557/1991 Zb., zákona č. 60/1992 Zb., nálezu Ústavného súdu Českej a Slovenskej Federatívnej Republiky zo 4. septembra 1992 uverejneného v čiastke 93/1992 Zb., zákona č. 177/1993 Z.z., zákona č. 248/1994 Z.z., zákona č. 102/1995 Z.z., zákona č. 233/1995 Z.z., zákona č. 100/1996 Z.z., zákona č. 13/1998 Z.z., zákona č. 129/1998 Z.z., zákona č. 10/1999 Z.z., zákona č. 183/1999 Z.z., zákona č. 399/2000 Z.z., zákona č. 253/2001 Z.z., zákona č. 485/2001 Z.z., zákona č. 237/2002 Z.z., zákona č. 421/2002 Z.z. a zákona č. 553/2002 Z.z. sa mení a dopĺňa takto:

1. V § 29 ods. 2 sa za slová „§ 94 ods. 2“ vkladá čiarka a slová „§ 219 ods. 2“.

2. § 29 sa dopĺňa odsekom 4, ktorý znie:
„(4) Ak súd uloží trest odňatia slobody na doživotie, môže zároveň rozhodnúť, že podmienečné prepustenie z výkonu trestu odňatia slobody nie je prípustné, ak páchateľ
a) spáchal viac obzvlášť závažných trestných činov,
b) naplnil súčasne viac okolností podmieňujúcich použitie vyššej trestnej sadzby,
c) spáchal trestný čin ako člen zločineckej skupiny alebo teroristickej skupiny, alebo
d) bol už odsúdený za trestný čin uvedený v § 43.“.

3. V § 35 ods. 1 sa v prvej vete za slová „za dva alebo viac trestných činov“ vkladajú slová „ktoré spáchal jedným skutkom,“.

4. V § 35 sa za odsek 1 vkladá nový odsek 2, ktorý znie:
„(2) Ak súd ukladá úhrnný trest odňatia slobody za dva alebo viac trestných činov spáchaných viacerými skutkami, zvyšuje sa horná hranica trestnej sadzby trestného činu z nich najprísnejšie trestného o jednu polovicu. Súd uloží páchateľovi trest v takto určenej trestnej sadzbe odňatia slobody. Horná hranica trestnej sadzby nesmie ani po zvýšení prevyšovať pätnásť rokov. Pri ukladaní výnimočného trestu odňatia slobody nad pätnásť do dvadsiatich piatich rokov nesmie horná hranica zvýšenej trestnej sadzby odňatia slobody prevyšovať dvadsať päť rokov.“.

Doterajšie odseky 2 a 3 sa označujú ako odseky 3 a 4.

5. § 43 znie:
„Ak súd odsudzuje páchateľa za trestný čin teroru (§ 93, § 93a), terorizmu (§ 94), všeobecného ohrozenia (§ 179), ohrozenia bezpečnosti vzdušného dopravného prostriedku a civilného plavidla (§ 180a), zavlečenia vzdušného dopravného prostriedku do cudziny (§ 180c), založenia, zosnovania a podporovania zločineckej skupiny a teroristickej skupiny (§ 185a), nedovolenej výroby a držby omamnej látky, psychotropnej látky, jedu, prekurzora a obchodovania s nimi (§ 187), výroby detského pornografického diela (§ 205b), týrania blízkej osoby a zverenej osoby (§ 215), obchodovania s deťmi (§ 216a, § 216b), vraždy (§ 219), ublíženia na zdraví (§ 222), lúpeže (§ 234), brania rukojemníka (§ 234a), vydierania (§ 235), hrubého nátlaku (§ 235a, § 235b), obmedzovania slobody vyznania (§ 236), útlaku (§ 237), znásilnenia (§ 241), sexuálneho násilia (§ 241a), pohlavného zneužívania (§ 242), alebo obchodovania s ľuďmi (§ 246), hoci už bol za takéto trestné činy dvakrát odsúdený, uloží mu trest odňatia slobody na doživotie.“.

6. V § 62 ods. 2 sa na konci pripájajú tieto slová:
„s výnimkou prípadu, ak o neprípustnosti podmienečného prepustenia rozhodne súd podľa § 29 ods. 4.“.

7. V § 215 sa vypúšťa odsek 5.

8. V § 219 ods. 2 sa slová „Odňatím slobody na dvanásť až pätnásť rokov alebo výnimočným trestom“ nahrádzajú slovami „Výnimočným trestom“.

9. Za § 246 sa vkladá nový § 246a, ktorý vrátane nadpisu znie:

„§ 246a
Klonovanie ľudskej bytosti

(1) Kto v úmysle vytvorenia umelej zygoty nahradí jadro v ženskom vajíčku jadrom z ľudskej somatickej bunky s plným počtom chromozómov potresce sa odňatím slobody až na jeden rok alebo zákazom činnosti alebo peňažným trestom.
(2) Odňatím slobody na šesť mesiacov až tri roky sa páchateľ potresce, 
a)	ak spácha čin uvedený v odseku 1 ako člen organizovanej skupiny, alebo 
b)	ak získa činom uvedeným v odseku 1 pre seba alebo iného nie nepatrný prospech.“.

10. V § 252 ods. 1 sa slová „až na tri roky“ nahrádzajú slovami „na jeden rok až päť rokov“.

11. V § 252 ods. 2 sa slová „na jeden rok až päť rokov“ nahrádzajú slovami „na dva roky až osem rokov“.

12. V § 252 ods. 3 sa slová „na dva roky až osem rokov“ nahrádzajú slovami „na tri roky až desať rokov“.

Čl. II

Tento zákon nadobúda účinnosť 1. marca 2003.